Marlene Harpsøe (DF), 2010-06-01:
Når jeg tager ordet her igen ved tredje behandling, for vi har selvfølgelig allerede haft en god politisk debat om det her lovforslag ved førstebehandlingen og ved andenbehandlingen, er det, fordi der bliver ved med at komme sådan nogle postulater fra venstrefløjen her i Folketinget, postulater om, at der ikke er nok pladser på de sikrede ungdomsinstitutioner, og om, at man i øvrigt fra regeringens og Dansk Folkepartis side negligerer det problem.
Der er det, at vi siger fra Dansk Folkepartis side, og det har vi også skrevet ind i den betænkning, som er afgivet i Retsudvalget, at det for det første ved en rammeaftale for 2009 og 2010 er besluttet at etablere 30 nye sikrede pladser på ungdomsinstitutioner.
Danske Regioner har dertil oplyst, at med de pladser forventer man rent faktisk at kunne tilgodese det nuværende behov for sikrede pladser.
Derudover bliver der for det andet også i 2010 og 2011 etableret yderligere 26 nye pladser.
Så det er sådan set bare for at få det på plads, i stedet for at man gang på gang skal høre det ene postulat efter det andet heroppe fra Folketingets talerstol om, at de her pladser, som der er et behov for derude, ikke er der, og at vi i øvrigt ikke tager hånd om netop det.
Der vil jeg bare sige, at det altså er noget sludder og vrøvl, det passer simpelt hen ikke.
I Dansk Folkeparti ser vi, at der er behov for de her sikrede ungdomsinstitutionspladser.
Derfor har vi også selvfølgelig presset på over for regeringen for, at den lever op til sit ansvar for at sikre, at der er de forventede pladser, som der desværre er behov for.
Det mest ønskelige ville jo være, at der slet ikke var en stigning i den her forråede kriminalitet, som der altså er mange unge, som begår.
Der er ikke en stigning i antallet, men den kriminalitet, som bliver begået blandt de unge, bliver altså mere og mere rå og mere og mere voldelig. Så er det, vi altså skal spørge os selv både her i Folketinget og som samfundsborgere – det mener jeg er en forpligtelse – om det er noget, vi kan acceptere.
Er det noget, vi kan tolerere, eller skal vi rent faktisk forsøge at sætte nogle grænser for de her unge mennesker, som altså er ude i nogle alvorlige, alvorlige problemer?
I Dansk Folkeparti mener vi, at der er behov for at sætte nogle konsekvente rammer op for de unge, som begår kriminalitet.
Heldigvis er langt de fleste unge nogle søde og fornuftige unge mennesker, som ikke begår kriminalitet, men som passer deres skolegang.
Men der er altså også nogle, som er ude på et overdrev, eller hvad man skal kalde det, de er ude på kanten, hvor det er, at der altså mangler noget stabilitet i deres liv, nogle faste rammer.
Kommer de ud på det overdrev, hvor det er, at de begår kriminalitet – måske starter det med, at man stjæler en pung nede i det lokale supermarked, og dernæst udvikler det sig måske til, at man stjæler en bil, og så udvikler det sig måske endnu mere – er det, at vi i Dansk Folkeparti siger, at det skal stoppe første gang.
Det duer altså ikke, at den her lavine, som man i dag kan sætte i gang, bliver ved og ved med at rulle, for det er kun til skade, ikke kun for den unge, men også for vores samfund, hvis det er, at sådan en udvikling tager fart.
Så vi siger i Dansk Folkeparti, at vi støtter, at den kriminelle lavalder bliver sat ned til 14 år.
Derudover kan jeg bare igen gentage, at de her ungdomsinstitutionspladser af den sikrede slags altså er i gang med at blive etableret, de er altså på vej, så de der postulater, som kommer gentagne gange fra venstrefløjens side her i Folketinget, er noget sludder.
Så har jeg sagt det rent ud.